દુનિયાના મોટા મોટા દેશોમાં બની રહેલી ઘટનાઓ અને ખાસ તો અમેરિકા-ચીન સંઘર્ષ તથા ઉત્તર કોરિયા ઢીલું પડ્યું એ સમાચારના કારણે દુનિયામાં બની રહેલી બીજી એક મોટી ઘટના તરફ લોકોનું ધ્યાન નથી ગયું. અફઘાનિસ્તાન લાંબા સમયથી હિંસાની આગમાં હોમાયેલું છે પણ હવે અચાનક જ ત્યાં આ પ્રકારની ઘટનાઓ વધવા માંડી છે. અફઘાનિસ્તાનની રાજધાની કાબુલમાં ગયા અઠવાડિયે બોમ્બ વિસ્ફોટ થયા જેમાં નવ પત્રકારો સહિત ૪૦ જણા માર્યાં ગયાં. આ હુમલા પહેલાં અફઘાનિસ્તાનના જ અન્ય શહેર કંદહારમાં થયેલા આત્મઘાતી હુમલામાં ૧૧ બાળકો મોતને ભેટેલાં. હજુ ગયા અઠવાડિયે જ કાબુલમાં થયેલા બોમ્બ બ્લાસ્ટમાં ૬૦ જણાનાં મૃત્યુ થયાં હતાં અને ૧૨૯ લોકો ઈજાગ્રસ્ત થયાં હતાં. આ તો માત્ર ત્રણ જ મોટા હુમલાની વાત કરી પણ છેલ્લા એક પખવાડિયામાં અફઘાનિસ્તાનમાં ૯ મોટા આતંકવાદી હુમલા થયા છે અને તેમાં સત્તાવાર રીતે જ ત્રણસો કરતાં વધારે લોકો મર્યાં છે. છેલ્લા કેટલાય સમયથી અફઘાનિસ્તાનમાં બોમ્બ વિસ્ફોટો અને આત્મઘાતી હુમલાઓનું પ્રમાણ વધી રહ્યું છે અને આવા હુમલાઓમાં સેંકડો નિર્દોષ અફઘાનો મરી રહ્યા છે.